PATVIRTINTA

 Šiaulių lopšelio-darželio „Gintarėlis“

 direktoriaus 2016 m. sausio 5 d.

 įsakymu Nr. V - 3

**ŠIAULIŲ LOPŠELIS-DARŽELIS „GINTARĖLIS“, kodas 190528240**

**2016-2018-ųjų METŲ STRATEGINIS VEIKLOS PLANAS**

**VEIKLOS KONTEKSTAS**

 **Išorinės aplinkos analizė**

 **Politiniai-teisiniai veiksniai**

 Šiaulių lopšelis-darželis „Gintarėlis“ savo veiklą grindžia šiais dokumentais: Lietuvos Respublikos Konstitucija, Vaiko teisių konvencija, Valstybės pažangos strategija „Lietuvos pažangos strategija „Lietuva 2030“, kuri yra pagrindinis valstybės plėtros strateginis dokumentas, [Lietuvos Respublikos Švietimo įstatymu,](http://www3.lrs.lt/pls/inter3/dokpaieska.showdoc_l?p_id=395105&p_query=&p_tr2=) Valstybės ilgalaikės raidos strategija (2002), Valstybine švietimo 2013–2022 metų strategija, Šešioliktosios vyriausybės 2012–2016 metų programa, Ikimokyklinio ir priešmokyklinio ugdymo plėtros 2011–2013 metų programa, 2007-2016 metų Šiaulių miesto strateginiu plėtros planu, kuris 2011 m. gruodžio 22 d. patvirtintas Šiaulių miesto savivaldybės tarybos sprendimu Nr. T-334, Šiaulių lopšelio-darželio „Gintarėlis“ nuostatais bei kitais dokumentais.

 **Ekonominiai veiksniai**

 Nuo 2011 m. sausio mėn. atsiradus Mokinio krepšeliui pagerėjo priešmokyklinio ir ikimokyklinio ugdymo finansavimas. Lopšelio-darželio ,,Gintarėlis“ veiklos organizavimui pagal įstaigos programas (krepšelis) skirta: 2013 m. – 331,9 tūkst. Lt. (96,1 tūkst. eur.), 2014 m. – 352,1 tūkst. Lt. (101,9 tūkst. eur.), 2015 m. – 120,4 tūkst. eur.

 Sudėtinga geopolitinė situacija Europoje neretai yra susijusi ir su biudžeto išlaidų pasiskirstymu. Ikimokyklinio ugdymo įstaigų veiklos kokybė, funkcionavimas, materialinė bazė tiesiogiai priklauso nuo šalies ekonominės būklės, švietimo finansavimo lygio ir savivaldybės skiriamų finansavimo lėšų. Lopšelio–darželio veiklos organizavimui pagal įstaigos programas iš savivaldybės biudžeto buvo skirta: 2013 m. – 566,7 tūkst. Lt. (164,1 tūkst. eur.), 2014 m. – 599,8 tūkst. Lt. (173,7 tūkst. eur.), 2015 m. – 203,6 tūkst. eur.

 Nors ir jaučiamas nežymus finansavimo augimas, tačiau ikimokyklinio ugdymo įstaigos renovacija, modernizacija ir panašios problemos vis dar yra labai aktualios. 2009 m. lopšelyje–darželyje ,,Gintarėlis“ pakeisti langai, durys, tačiau reikalinga pilna įstaigos renovacija (stogo dangos, lietvamzdžių keitimas, šoninių sienų šiltinimas ir kt.). Grėsmę kelia inžinerinių tinklų, statybinių konstrukcijų būklė. 2014 m. atliktas vienos grupės remontas, 2015 m. atnaujinta virtuvė – atliktas sienų remontas, pakeista vėdinimo sistema, pagerintos darbo sąlygos įsigijus buitinės technikos ir inventoriaus už 4,7 tūkst. eur., modernizuotas šilumos punktas. Įstaigos veiklos priežiūrą vykdančios institucijos fiksuoja šiuos trūkumus: grupių bei tualetų patalpose reikalingi remontai, kai kuriose patalpose būtina pakeisti grindų dangą, nelygi pasivaikščiojimo takų danga kieme, kuri kelia grėsmę vaikų saugumui. Nefunkcionalios kiemo erdvės, nesaugi įstaigą juosianti tvora, seni Europos kokybės standartų neatitinkantys lauko įrengimai, aikštelės ir kt. Lėšų stygius neleidžia savalaikiai šalinti minėtus trūkumus.

 **Socialiniai veiksniai**

 Šeimų gyvenimo kokybę apsprendžia socialiniai-ekonominiai veiksniai šalyje. Įstaigoje mažėja socialiniai remtinų šeimų skaičius: 2013 m. – 14, 2014 m. – 4, 2015 m. - 2. Šeimų, kuriose abu tėvai neturi darbo, skaičius mažėja: 2013 m. – 4, 2014 m. – 1, 2015 m. – 0. Socialinės rizikos šeimose augančių vaikų skaičius nemažėja: 2013 m. – 3, 2014 m. – 6, 2015 m. – 3. Jaučiama nepilnų šeimų mažėjimo tendencija: 2013 m. – 16, 2014 m. – 14, 2015 m. – 8.

 Atliekama vaikų profilaktinių patikrinimų analizė rodo, jog kasmet įstaigą lanko vis mažiau sveikų vaikų: 2013-2014 m. m. sveikų vaikų skaičius-58(42%), 2014-2015 m. m. sveikų vaikų skaičius-65(47%), 2015-2016 m .m. sveikų vaikų skaičius-32(21%). Pagrindinei sveikatos grupei priskiriami visi įstaigą lankantys ikimokyklinio ir priešmokyklinio amžiaus vaikai.

 Vaikų profilaktinių patikrų išvados rodo, jog 2013 m. įstaigą lankė su regos sutrikimais 2013 m. – 23, 2014 m. - 14 vaikai, 2015 m. – 35, su nervų sistemos sutrikimais: 2013 m. – 15, 2014 m. - 17 vaikai, 2015 m. – 20 vaikų, su endokrininės sistemos ir medžiagų apykaitos sutrikimais 2013 m. -8, 2014 m. -10, 2015 m. - 3 vaikai.

 Įstaigoje sistemingai vykdoma sveikatos priežiūra, švietėjiškas darbas su vaikais, ugdytinių tėvais, nuo 2015 m,. rugsėjo 1 d. iki 2015 m. gruodžio 31 d. lopšelyje-darželyje papildomai teikiamos visuomenės sveikatos priežiūros specialisto paslaugos, bendruomenės nariams vykdoma sveikatos edukacinė ir švietėjiška veikla.

 Aktuali vaikų, turinčių specialiuosius ugdymosi poreikius integracija. Darželyje dirba logopedas, tačiau didėjant vaikų, turinčių emocijų, elgesio, socialinės raidos sutrikimus, išaugo spec. pedagogo poreikis.

 **Technologiniai veiksniai**

 Valstybės ilgalaikės raidos strategijoje (LRS 2002-11-12 Nr. IX-1187) deklaruojamas žinių visuomenės kūrimas, numatomos pagrindinės informacinių komunikacinių technologijų (toliau IKT) diegimo švietime kryptys: nuotolinis mokymas, edukacinių bei informacinių technologijų taikymas mokymo procese, technologinis švietimas, mokytojų kompetencijos tobulinimas ir kt. Informacinės ir komunikacinės technologijos vis labiau veikia ugdymo ir ugdymo(si) metodus, daro įtaką visam ugdymo procesui.

 Siekiant sudaryti sąlygas švietimo specialistams naudotis jų darbui reikalingais duomenimis, sukurta Švietimo valdymo informacinė sistema (ŠVIS). 2010 m. pradėta dirbti su Mokinių registravimo sistema, nuo 2011 m. prisijungta prie Pedagogų registro. Lopšelyje-darželyje ,,Gintarėlis“ yra du spausdintuvai, vienas kopijavimo aparatas, 2015 m. įstaiga įsigijo projektorių, tačiau vis dar jaučiamas lėšų trūkumas tinkamai IKT bazei įstaigoje sukurti: trūksta programinės įrangos, mokomųjų programų, interaktyvios lentos, planšetinių kompiuterių ir kt. Tokių priemonių naudojimas didina tiek vaikų, tiek ir suaugusiųjų motyvaciją veikti, ugdymosi procesą daro įdomesniu.

 Per metus įstaiga organizuoja iki 25 renginių, jų kokybei užtikrinti įstaiga stokoja įgarsinimo aparatūros, dėl to 2016 m. planuojama įsigyti garso aparatūrą, mikrofoną.

 **Teisinė bazė**

 Lopšelis-darželis „Gintarėlis“ įsteigtas 1974 m. vasario 10 d., Valstybės įmonės registrų centro Šiaulių filiale įregistruotas Nr.011466. Lopšelio-darželio adresas Saulės tako g. 5, Šiauliai, įstaigos kodas 190528240

 Lopšelis-darželis „Gintarėlis“ savo veiklą vykdo vadovaudamasis Lietuvos Respublikos Konstitucija, Lietuvos Respublikos Vyriausybės nutarimais, Lietuvos Respublikos Švietimo įstatymu, Vaiko teisių konvencija, Švietimo ir mokslo ministro įsakymais, Šiaulių miesto savivaldybės tarybos sprendimais, Šiaulių miesto savivaldybės administracijos direktoriaus ir švietimo skyriaus vedėjo įsakymais, lopšelio-darželio „Gintarėlis“ nuostatais, darbo tvarkos taisyklėmis, darbuotojų pareigybių aprašymais, lopšelio-darželio direktoriaus įsakymais ir kitais teisiniais dokumentais, reglamentuojančiais ikimokyklinį ir priešmokyklinį ugdymą.

 **Vidinės aplinkos analizė**

 **Organizacinė struktūra**

 Lopšelis-darželis „Gintarėlis“ yra bendros paskirties ikimokyklinio ugdymo įstaiga, kurioje veikia 8 grupės: iš jų 7 ikimokyklinio amžiaus grupės, 1 priešmokyklinio amžiaus grupė. 7 grupės dirba 10,5 val., viena grupė dirba 12 val. Vietų skaičius lopšelyje-darželyje – 150.

 Lopšelio-darželio grupes komplektuoja direktorius. Ugdytinių komplektavimo tvarką tvirtina Šiaulių miesto savivaldybės taryba.

 Lopšelyje-darželyje veikia savivaldos institucijos: lopšelio-darželio taryba, pedagogų taryba, metodinė grupė, grupių tėvų komitetai. Ugdymo tikslus ir uždavinius padeda įgyvendinti Mokytojų ir pagalbos mokiniui specialistų (išskyrus psichologus) atestacinė komisija, Vaiko gerovės komisija, darbo komandos ir darbo grupės.

 Lopšelio-darželio valdymo struktūrą sudaro: direktorius, direktoriaus pavaduotojas ugdymui, ūkio dalies vedėjas, vyriausiasis buhalteris, bendrosios praktikos slaugytojas ir raštinės (archyvo) vedėjas.

 **Žmogiškieji ištekliai**

 Lopšelyje-darželyje "Gintarėlis" yra patvirtinti 35,77 etato, iš jų 17,02 - pedagoginio personalo. Lopšelyje-darželyje "Gintarėlis” dirba 37 darbuotojai: 19 pedagogų ir 18 aptarnaujančio personalo darbuotojų. 16 įstaigoje dirbančių pedagogų turi aukštąjį išsilavinimą, 3 – aukštesnįjį. Vyresniojo auklėtojo kvalifikacinę kategoriją įgijusios 11 pedagogių, priešmokyklinio ugdymo pedagogo metodininko -1, logopedo metodininko – 1, vyresniojo logopedo – 1, vyresniojo muzikos mokytojo -1, neatestuoti – 3 pedagogai. Direktorius įgijęs III-ą vadybinę ir auklėtojo metodininko kvalifikacines kategorijas, direktoriaus pavaduotojas ugdymui - III-ą vadybinę ir vyresniojo auklėtojo kvalifikacines kategorijas. Dirbančių pedagogų vidutinis pedagoginis darbo stažas – 20 metų, vidutinis amžius – 43,5 metai. 7 pedagogės yra išklausiusios specialųjį kursą ir įgijusios teisę dirbti priešmokyklinio ugdymo grupėje. Raštinės vedėjo išsilavinimas profesinis, vyr. buhalterio - aukštasis. Ūkio dalies vedėjo ir bendrosios praktikos slaugytojo - aukštesnysis. Įstaigoje dirba 18 aptarnaujančio personalo darbuotojų: 8 auklėtojų padėjėjos, vyr. virėjas, 2 virėjai, vyr. buhalteris, raštinės vedėjas, bendrosios praktikos slaugytojas, kiemsargis, ūkio dalies vedėjas, apskaitininkas, darbininkas, valytojas.

 Visi įstaigos darbuotojai vykdo pareiginiuose aprašymuose nurodytas funkcijas. Kasmet rengiama Mokytojų ir pagalbos mokiniui specialistų (išskyrus psichologus) atestacijos programa. Pedagogai ir kiti darbuotojai kvalifikacijos tobulinimo renginiuose lankosi pagal kvalifikacinių tobulinimo renginių planą ir skirtas lėšas. Pedagogai tobulina savo kvalifikaciją atsižvelgdami į įstaigos tikslus, uždavinius, prioritetus.

 Darbuotojų kaita įstaigoje nėra didelė, 2013 m. nebuvo atleista nei vieno darbuotojo, 2014 m. -1, 2015 m. -2, iš jų 1 pedagogas.

 *Ugdytiniai.* 2015 m. rugsėjo mėn. 1 dienos atidarius naują grupę, lopšelyje-darželyje padidėjo vietų skaičius – 2014 m. buvo 135, 2015 m. - 150.

 2015-2015 m. m. įstaigą pradėjo lankyti 152 vaikai, iš jų 100 mergaičių ir 52 berniukai, pagal amžių: 1 m. – 2 m – 39, 3 m. – 33, 4 m. – 26, 5 m. – 28, 6 m. – 26.

 2015 m. rugsėjo 1 d. priimti 56 nauji vaikai. Eilėje užregistruoti 56 vaikai.

 Į mokyklą 2014-2015 m. m. išleistas 41 priešmokyklinukas.

**Planavimo sistema**

Lopšelis-darželis “Gintarėlis” savo veiklą planuoja rengdamas trijų metų strateginį veiklos ir metinį veiklos planus. Ankstyvojo, ikimokyklinio ir priešmokyklinio amžiaus vaikų grupių pedagogai rengia metinius ir savaitinius ugdomosios veiklos planus. Įstaigoje rengiama perspektyvinė Mokytojų ir pagalbos mokiniui specialistų (išskyrus psichologus) atestacijos programa 3 metams. Logopedas rengia pogrupinių logopedinių pratybų savaitės planus.

 Finansiniai ištekliai

 Lopšelio-darželio veikla finansuojama iš Savivaldybės biudžeto lėšų, Valstybės Mokinio krepšelio lėšų bei Spec. programų lėšų. 2014 m. įstaigos veiklai finansuoti iš savivaldybės biudžeto skirta 599,8 tūkst. Lt. (173,7 tūkst. eur.), iš mokinio krepšelio lėšų 352,1 tūkst. Lt. (101,9 tūkst. eur.), specialiosios programos lėšos – 183,9 tūkst. Lt. (53,2 tūkst. eur.). 2015 m. įstaigos veiklai finansuoti iš savivaldybės biudžeto skirta 203,6 tūkst. eur., iš mokinio krepšelio lėšų 120,4 tūkst. eur, specialiosios programos lėšos – 58,9 tūkst. eur.

 Nuo 2013 m. pasikeitus atlyginimo už vaikų ugdomų pagal ikimokyklinio ir priešmokyklinio ugdymo programas tvarkai, padidėjo specialiosios programos lėšos už maitinimo paslaugas ir ugdymo aplinkos išlaikymą. Tai iš dalies padėjo išspręsti trūkstamų lėšų stygių patalynės skalbimui, atnaujinimui, higienos, ugdymo priemonių įsigijimui, komunalinių paslaugų ir kitų paslaugų apmokėjimui ir kt.

 Paramos lėšos 2% GPM nežymiai didėja**:** 2013 m. – 3,7 tūkst. Lt. (0,78 tūkst. eur.), 2014 m. – 1,9 tūkst. Lt. (0,55 tūkst. eur.), 2015 m. – 1,0 tūkst. eur.

**Ryšių sistema, informacinės ir komunikacinės sistemos**

Lopšelyje-darželyje "Gintarėlis" yra penki stacionariniai kompiuteriai, informacija pateikiama ir gaunama naudojantis elektroniniu paštu, įkurta internetinė svetainė adresu www.gintarelis.mir.lt.

Bendradarbiaujame su Šiaulių miesto Gegužių ir Sandoros progimnazijomis, keičiamės informacija, kartu sprendžiame rengimo mokyklai problemas, dalijamės patyrimu vaikų socializacijos, ugdymo srityse. Glaudžiai bendradarbiaujant su Šiaulių Moksleivių namų vaikų klubu "Draugystė", atsirado galimybė efektyviau ir kokybiškiau organizuoti papildomą vaikų ugdymą. Dažnai organizuojame bendrus renginius vaikams su Šiaulių lopšeliu-darželiu "Voveraitė", lopšeliu-darželiu „Žilvitis“ ir Logopediniu lopšeliu-darželiu. Dalyvaujame Lietuvos ikimokyklinio ugdymo įstaigų sambūrio „Gintarėliai“ veikloje. Aktyviai bendradarbiaujame su Šiaulių miesto savivaldybės viešosios bibliotekos vaikų literatūros skyriumi, atsižvelgiant į abiejų įstaigų bendruomenių narių poreikius bei interesus.

 **Vidaus darbo kontrolė**

 Lopšelyje-darželyje "Gintarėlis" vykdoma ugdomosios veiklos priežiūra, vadovaujantis metiniu veiklos priežiūros planu. 2013 m. pradėtas vykdyti įstaigos veiklos kokybės išorinis vertinimas, pildomas įstaigos veiklos savianalizės protokolas. GHPT viešojo maitinimo įmonių vidaus auditą maisto bloke kasmet atlieka lopšelio-darželio direktoriaus įsakymu skiriama komisija. Įstaigos finansinę veiklą kontroliuoja Valstybės kontrolės įgaliotos institucijos ir Šiaulių miesto savivaldybės įgalioti asmenys.

Lopšelio-darželio veiklą prižiūri Šiaulių miesto savivaldybės administracijos Švietimo skyrius nustatyta tvarka. Bendrosios švietimo politikos vykdymą prižiūri Švietimo ir mokslo ministerija.

 **SSGG ANALIZĖ**

**Stiprybės**

* Jauki, estetiška, svetinga, bendruomenės poreikiams pritaikyta lopšelio-darželio aplinka.
* Tradicijų puoselėjimas, kokybiškas renginių organizavimas.
* Kūrybiškas, iniciatyvus komandinis darbas.
* Netradicinių ugdymo formų paieška, taikymas ugdymo procese.
* Sudaromos tinkamos galimybės personalo tobulėjimui.
* Glaudus bendradarbiavimas su socialiniais partneriais.
* Papildomo ugdymo organizavimas, bendradarbiaujant su Moksleivių namų vaikų klubu „Draugystė“.
* Demokratiški, savitarpio pagarba grindžiami bendruomenės narių santykiai.
* Aktyvus tėvų dalyvavimas įstaigos veikloje.

**Silpnybės**

* Pedagogų kompetencijos stoka, planuojant ir organizuojant kasdieninę vaikų veiklą.
* Silpni vaikų fizinio pasirengimo duomenys.
* Nesudarytos palankios sąlygos vaikų veiklai lauke organizuoti.
* Nepakankamai užtikrintos higieninės sąlygos(neatnaujintos prausyklos, tualetai).
* Netobula įstaigos veiklos kokybės įsivertinimo metodika.
* Nesaugi lauko aplinka (aikštelių, pasivaikščiojimo takų danga, lauko įrengimai).
* Blogėjanti pastato būklė, ypač stogo dangos.
* Nepakanka lėšų edukacinių aplinkų atnaujinimui, reikalingų ugdymo(si) priemonių įsigijimui.
* Žema tvora neapsaugo teritorijos.
* Prasta kanalizacijos vamzdyno, elektros instaliacijos būklė.

**Galimybės**

* Gerinti ugdymo(si) turinio planavimo organizavimo kokybę, tobulinant pedagogų kompetenciją, kvalifikacijos tobulinimo renginiuose, vykdant nuolatinę ir sistemingą refleksiją ir stebėseną.
* Plėtoti sveikatinimo švietėjišką veiklą, bendradarbiaujant su VSB, įtraukiant ugdytinių tėvus-medikus.
* Rengti ir įgyvendinti sveikatos stiprinimo, sveikos gyvensenos įgūdžių formavimo projektus.
* Rengti investicinius projektus pastato ir patalpų renovavimui, stogo dangos, tvoros, aikštyno, takų dangos atnaujinimui.
* Pritraukti 2% GPM, paramos ir labdaros lėšas.
* Atnaujinti edukacines aplinkas, racionaliai paskirstant lėšas, atliekant poreikio analizę.
* Plėtoti bendradarbiavimą su socialiniais partneriais, ieškant naujų pagalbos vaikui ir šeimai būdų įvairovės.

**Grėsmės**

* Blogėjanti pastato būklė, lėti ikimokyklinio ugdymo įstaigų renovacijos tempai neužtikrina įstaigos įvaizdžio, bendruomenės narių saugumo.
* Ekonominis šalies nestabilumas, bedarbystė mieste skatina gyventojų migraciją.
* Morališkai pasenę, nepatrauklūs lauko įrengimai, nesaugūs pasivaikščiojimo takai, aikštyno danga, netenkina vaikų judėjimo poreikių, didina traumų, nelaimingų atsitikimų riziką.
* Lėšų trūkumas neigiamai atsiliepia ugdymo kokybės, vaikų ugdymo(si) pažangai, sveikatai, įstaigos įvaizdžiui.
* Įstaigos veiklos kokybės įsivertinimo metodikos netobulumas neužtikrina galimybės, numatyti tikslus, uždavinius, įstaigos veiklos kokybei gerinti, objektyviai įvertinti įstaigos veiklą.
* Maži pedagogų ir aptarnaujančio personalo atlyginimai neskatina jų savišvietos, motyvacijos dirbti kūrybiškiau, mažina darbuotojų psichologinį saugumą.

**STRATEGINIS TIKSLAS**

**Pagerinti švietimo paslaugų kokybę ir padidinti jų ir miesto bendruomenės poreikių atitikimą.**

Siekiama vykdyti ikimokyklinį ir priešmokyklinį ugdymą, sudarant sąlygas ugdymo turinio kaitai. Užtikrinti sveikas ir saugias ugdymosi sąlygas, kuriant šiuolaikinę ugdymo aplinką.

**Įgyvendinant šį strateginį tikslą, vykdoma programa.**

Šiaulių miesto lopšelio-darželio "Gintarėlis" "Švietimo prieinamumo ir kokybės užtikrinimo programa". Kodas 09.

1. **TIKSLAS**. **Ikimokyklinio ir priešmokyklinio ugdymo poreikių tenkinimas. (**Kodas 01).

Ikimokyklinio ugdymo paskirtis - padėti vaikui tenkinti prigimtinius, kultūros, etninius, socialinius, pažintinius poreikius, pasirengti sėkmingam mokymuisi mokykloje. Ikimokyklinio amžiaus vaikų ugdymo procesas organizuojamas vadovaujantis lopšelio-darželio "Gintarėlis" ikimokyklinio ugdymo programa "Vaikystės labirintais", 2012 m.

Priešmokyklinio ugdymo tikslas – atsižvelgiant į kiekvieno vaiko patirtį, galias, ugdymosi poreikius, vadovaujantis humanistinėmis ir demokratinėmis vertybėmis, užtikrinti optimalią vaiko raidą, padėti pasirengti mokytis pagal pradinio ugdymo programą.

Priešmokyklinio amžiaus vaikai ugdomi įgyvendinant „Priešmokyklinio ugdymo bendrąją programą", 2014 m.

**01.01 TIKSLĄ ĮGYVENDINANTYS UŽDAVINIAI IR PRIEMONĖS**

Lopšelis-darželis „Gintarėlis“ formuoja ir įgyvendina ugdymo turinį pagal ikimokyklinio ir priešmokyklinio ugdymo(si) programas, atsižvelgiant į ugdytinių gebėjimus, poreikius, galias, tėvų lūkesčius. Kūrybingai parenkant skirtingus ugdymo būdus, metodus, ugdymo priemones, pedagogai

perduoda tautos tradicijas, papročius, ugdo socialinius įgūdžius, teikia specialiąją pedagoginę ir socialinę pagalbą vaikui, šeimai. Individualūs vaikų poreikiai, gebėjimai ugdomi papildomos veiklos būreliuose. Siekiant kokybiškai įgyvendinti ugdymo programas, būtina nuolat tobulinti pedagogų bei aptarnaujančio personalo kompetencijas.

 Užtikrinant kokybišką priešmokyklinį ir ikimokyklinį ugdymą, būtina efektyviai ir tikslingai naudoti savivaldybės biudžeto, tikslines Lietuvos Respublikos Vyriausybės Mokinio krepšelio lėšas ir paramos lėšas.

 Gaunamas lėšas panaudosime modernių, patrauklių ugdymo priemonių, pažintinės, grožinės literatūros įsigijimui. Ikimokyklinio ir priešmokyklinio ugdymo grupių vaikams organizuosime pažintines išvykas ir edukacines valandėles ne tik Šiaulių mieste ir rajone.

 Numatoma ir toliau tobulinti ugdymo(si) sąlygas grupėse: atnaujinti baldus, prausyklų ir tualetų patalpas.

 Pritaikant naujausius ugdymo(si) būdus, informacijos perdavimo galimybes sieksime aprūpinti pedagogus IKT priemonėmis.

| **Rezultato vertinimo kriterijaus pavadinimas ir** **mato vienetas** | **2015-ųjų metų faktas** | **2016-ųjų metų** | **2017-ųjų****metų** | **2018-ųjų****metų** |
| --- | --- | --- | --- | --- |
| **01.01.Vykdyti ikimokyklinį ir priešmokyklinį ugdymą.** |
| 01.01.01.Ikimokyklinio ugdymo programos įgyvendinimas. Grožinės, metodinės, ugdomosios literatūros ir ugdymo priemonių įsigijimas. Pažintinės veiklos organizavimas (Grupių skaičius). | 6 | 7 | 7 | 7 |
| * 1. 01.01. 02.Priešmokyklinio ugdymo programos įgyvendinimas. Grožinės, metodinės, ugdomosios literatūros ir ugdymo priemonių įsigijimas. Pažintinės veiklos organizavimas (Grupių skaičius).
 | 2 | 1 | 1 | 1 |
| **01.02.Sudaryti sąlygas ugdymo(si) kokybei gerinti.** |
| 01.02.01.Grupių ugdomųjų aplinkų atnaujinimas (Grupių skaičius). | 1 | 1 | 1 | 2 |
| 01.02.02.Ugdymo priemonių ir IKT priemonių įsigijimas. (Grupių skaičius). | 8 | 8 | 8 | 8 |
| **01.03.Tobulinti darbuotojų kvalifikaciją.** |
| 01.03.01.Pedagogų ir aptarnaujančio personalo kvalifikacijos tobulinimas. (Darbuotojų skaičius). | 22 | 26 | 28 | 27 |

1. **TIKSLAS. Lopšelio-darželio "Gintarėlis" materialinės ir techninės bazės stiprinimas. (**Kodas 02).

Vadovaujantis švietimo ir mokslo ministro patvirtintais Švietimo aprūpinimo standartais ir kitais teisės aktais, lopšelyje-darželyje kuriama sveika, saugi, higienos normas atitinkanti ugdymo(si) ir darbo aplinka.

**02.02. TIKSLĄ ĮGYVENDINANTYS UŽDAVINIAI IR PRIEMONĖS**

 Lopšelis-darželis funkcionuoja 41 metus, pastatas nebuvo renovuotas, neatliktas kapitalinis remontas. Būtinas pastato stogo remontas, fasado, cokolio atnaujinimas, kanalizacijos vamzdynų keitimas.

 2015 m. rugsėjo 1 d. padidėjus grupių skaičiui, būtina atlikti 1 grupės patalpų remontą, planuojama atnaujinti grupių, miegamųjų sienų dangas.

 Higienos normos reikalavimų neatitinka grupių prausyklos, tualetai, todėl numatoma palapsniškai skirti lėšas 2 grupių prausyklų bei tualetų remontui.

 Kuriant jaukias, estetiškas edukacines aplinkas, numatoma atnaujinti baldelius (stalus, kėdutes, žaislų lentynas) grupėse, papildyti minkšto inventoriaus atsargas.

 Tobulinant darbuotojų darbo sąlygas, planuojame įsigyti kepimo spintą virtuvėje, dulkių siurblį, nuolat atnaujinti ūkinį inventorių grupėse.

 Būtina gerinti ugdymo(si) sąlygas lauko erdvėse ištrupėjusios nuogrindos, pasivaikščiojimo takų plytelės kelia grėsmę vaikų saugumui, todėl neatidėliotinai jas reikia pakeisti.

 Seni, nepatrauklūs lauko įrenginiai netenkina vaikų judėjimo poreikių, todėl numatoma juos keisti naujais.

 Uždavinių įgyvendinimą lemia finansavimas, efektyviai naudojant savivaldybės biudžeto, Mokinio krepšelio ir paramos lėšas.

| **Rezultato vertinimo kriterijaus pavadinimas ir mato vienetas** | **2015-ųjų metų faktas** | **2016-ųjų metų** | **2017-ųjų** **metų** | **2018-ųjų** **metų** |
| --- | --- | --- | --- | --- |
| **02.01.Tobulinti higienines sąlygas grupėse.** |
| 02.01. 01.Grupių patalpų atnaujinimas. (Grupių skaičius). | 1 | 2 | 3 | 3 |
| 02.01. 02.Prausyklų ir tualetų atnaujinimas (Grupių skaičius). | - | 2 | 2 | 2 |
| **02.02. Inventoriaus, įrangos įsigijimas.** |
| 02.02.01. Inventoriaus atnaujinimas grupėse (vnt.). | 8 | 10 | 10 | 10 |
| 02.02.02. Inventoriaus atnaujinimas virtuvėje (vnt.). | 4 | 2 | 2 | 2 |
| 02.02.04. Minkšto inventoriaus atnaujinimas (vnt.). | 60 | 40 | 40 | 30 |
| **02.03. Gerinti lopšelio-darželio „Gintarėlis“ aplinkos sąlygas.** |
| 02.03.01. Pastato stogo remontas. Pastato išorės atnaujinimas. (m²)  | 55 | 70 | 1462 | 450 |
| 02.03.02. Kanalizacijos vamzdyno keitimas (m). | 20 | 64 | 64 | 64 |
| 02.03.03. Pasivaikščiojimo takų, asfalto dangų bei nuogrindų keitimas. (m²) | 110 | 250 | 250 | 250 |
| 02.03.04. Žaidimo aikštelių modernizavimas, lauko įrenginių įsigijimas. (Vnt.). | **-** | 1 | 1 | 1 |

Veiklos plano priedai

1. Bendras lėšų poreikis ir numatomi finansavimo šaltiniai tūkst. eur (1c/1 forma).
2. 2015-2018-ųjų metų veiklos plano tikslų, uždavinių, priemonių, priemonių išlaidų ir produkto kriterijų suvestinė tūkst. eur (1c forma).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

SUDERINTA SUDERINTA

Šiaulių lopšelio–darželio „Gintarėlis“ Šiaulių miesto savivaldybės administracijos

tarybos pirmininkė Švietimo skyriaus vedėja

Sofija Ulienė Violeta Damskienė

2015-11-18 2016-01-05